Jesen u posjetu Gorskome kotaru

U nesvakidašnjem šeširu satkanome od lišća crvenkastih, žutih, zelenih i svjetlosmeđih boja Jesen dolazi u moj kraj. Gorskome kotaru njezini su posjeti najdraži. Ni Proljeću ni Ljetu ni Zimi moj se zavičaj toliko ne raduje.

Gorski kotar voli posjete ove osebujne dame jer osim što ga oboji, ona sa sobom donosi darove: varganje, kestene, jabuke, grožđe…Bogatstvo mirisa i smiraj dana. Ovijena velom došulja se tiho. Maglena koprena pokriva joj lice. Ris ju čuje već sredinom rujna na Risnjaku, dojavi pticama koje prhnu na jug. Njezin dolazak za njih je previše. Puh naćuli uši i brzo šmugne u svoju duplju. U daljini se ocrtava samo njegov našušureni rep.

Predivna i tiha, misteriozna i posebna, ona u životinjama izaziva strahopoštovanje. Za posjet ove plemenite gospođe valja se dostojno pripremiti. Elegancija njezina ruha plijeni poglede Gorana. Odjekuje cijepanje drva. U njezinu prisustvu Kupa od uzbuđenja buja i teče brže.

Očarani njezinom ljepotom, ljudi se uljuljkavaju u razmišljanje o skorom drijemežu uz vatricu kamina. Njezin pogled u prirodi je prodoran, a dah osvježavajući. Prate je vjerni vojnici- oblaci, lijući kišu metaka-malih kapljica! Ukoliko ne posjedujete oklop od dobro podstavljene jakne, njezin general Vjetar sledit će vam kosti.

Moćna i osebujna zahtijeva pripremu domaćica koje joj dobrodošlicu žele mirisnom štrudlom od jabuka. Parfem od cimeta i limunove korice njezin je kućni miris. Narančasti se mačak lijeno proteže na kauču škiljeći jednim okom na bogatu trpezu.

,, Dobro mi došla Jeseni!’’ šapće moj Gorski kotar kao zaljubljeni dječarac u djevojku stariju od sebe. Prospi po meni svu svoju raskoš i ostani sa mnom…